ལེགས་སྦྱར་སྐད་དུ་རྒྱུ་སྐར་ནག་པ་ལ་ཅི་ཏྲཱ་དང་ཙིཏྲཱ་ཞེས་བྱུང་།འདིའི་ནག་པ་ཞེས་པའི་ཚིག་དོན་ནི་བྱ་ནག་ཡིན་འདྲ་སྟེ།བྱ་རོག་ཞེས་པ་འདིའི་མིང་གི་རྣམ་གྲངས་ཡིན་པས་སོ།།ས་རི་ཞེས་པ་ཡང་དོན་གྱིས་སྭཱ་ཏི་ཞེས་པའི་ལེགས་སྦྱར་སྐད་ཟུར་ཆགས་པ་ཡིན་པ་སྨོས་མི་དགོས་ལ།ཡང་རྒྱུ་སྐར་ས་ག་ལ་ལེགས་སྦྱར་སྐད་དུ།བི་ཤཱ་ཁཱ་སྟེ།བི་སཱ་ཁཱ་ཞེས་པའི་སྐད་ཟུར་ཆགས་པ་ཡིན།དེང་སང་ཝེ་སག་ཅེས་ཟེར།རྒྱུ་སྐར་འདི་དོན་ལ་ངོས་འཛིན་ལུགས་མི་འདྲ་ས་དང་ནོར་འགྲོ་ས་འདྲ་གཏན་ནས་མེད།ས་ག་ལ་སྐར་མ་བཞི་ཡོད་པར་འུ་ཅག་གི་ངག་རྒྱུན་དུ་ཡོད་པ་ལྟར་རྒྱ་གར་ནག་གཉིས་ཀྱིས་ཀྱང་ཡོངས་སུ་གྲགས་ལ།བེ་དཀར་དང་།སི་ཏུའི་རྒྱ་འགྱུར་མྱུར་རྩིས་གསལ་སྒྲོན།སོགས་སུ་གཟིགས་འཚལ།རྒྱུ་སྐར་གྱི་གོ་རིམ་དང་རིས་གཟའི་གོ་རིམ་སོགས་དཔྱད་རྒྱུ་མང་དུ་ཡོད་ཀྱང་གཞན་དུ་ཞུ་རྒྱུ།